1. **Osobitná časť**

**K čl. I**

**K § 293fe ods. 1**

Navrhuje sa ustanoviť, že v čase riadne prebiehajúceho výchovno-vzdelávacieho procesu, t.j. neobmedzenej prevádzky škôl a predškolských zariadení, pandemické ošetrovné nepatrí v prípadoch, kedy by zákonný zástupca dieťaťa neprejavil záujem o účasť dieťaťa na prebiehajúcom výchovno-vzdelávacom procese v predškolskom zariadení alebo v škole z dôvodu obavy o jeho zdravie, resp. v prípade, ak dieťa nie je možné do predškolského zariadenia alebo školy umiestniť z kapacitných dôvodov (takáto možnosť aktuálne neexistuje).

V zmysle predloženého návrhu bude mať zákonný zástupca aj naďalej nárok na pandemické ošetrovné podľa § 293er ods. 3 písm. b) v prípadoch, kedy počas trvania krízovej situácie budú predškolské zariadenia, školy alebo ich časti (napr. konkrétne triedy) uzatvorené na základe rozhodnutia príslušného orgánu.

**K § 293fe ods. 2**

Navrhuje sa zmeniť systém overovania podmienok nároku na pandemické ošetrovné. V zmysle návrhu by mal okresný úrad v sídle kraja v rámci svojej územnej pôsobnosti poskytovať Sociálnej poisťovni informácie o deťoch, ktoré sa nezúčastňujú výchovno-vzdelávacieho procesu (v zmysle aktuálne účinnej právnej úpravy ma nahlasovať informácie o deťoch, ktoré sa ho zúčastňujú), nakoľko týchto detí bude menšie množstvo a z tohto dôvodu to pred dotknuté subjekty (napr. školy) bude predstavovať nižšiu administratívnu záťaž.

**K čl. II (účinnosť)**

 Z dôvodu potreby operatívnej úpravy podmienok nároku na pandemické ošetrovné sa navrhuje, aby zákon nadobudol účinnosť dňom vyhlásenia.

Bratislava 9. septembra 2020

**Igor Matovič, v. r.**

predseda vlády

Slovenskej republiky

**Milan Krajniak, v. r.**

minister práce, sociálnych vecí a rodiny

Slovenskej republiky